એ આવીને સીધી રસોડામાં જાય, એક નાનકડી થાળી ઉઠાવે, તેમાં એક તરફ કંકુની ઢગલી કરે, બીજી તરફ ચોખાની અને ત્રીજી તરફ સાકરની ઢગલી કરે, થાળી વચ્ચે રાખડી મૂકે. પછી પાણીમાં આંગળીઓ બોળી કંકુ ઉપર થોડું રેડી કંકુ ઘૂંટી બેઠક રૂમમાં આવે. મારા કપાળે કંકુનો ચાંદલો કરી ચોખા ચોડે પછી રાખડી ઉપાડી મારા જમણા કાંડે બાંધી, થાળીમાં ખડી સાકરની કરેલ ઢગલીમાંથી મારા મોઢામાં સાકર મૂકી, નમીને આશીર્વાદ માગે. હું તેના માથા પર હાથ મૂકી મનથી આશીર્વાદ દઈ તેના ભાલને મોટાભાઈ તરીકે લાગણીપૂર્વક ચૂમી લઉં; ત્યારે તેની આંખોમાં આંસુની લકીર ઝળકી ઊઠે. ‘ભાઈ !’ એટલું બોલી તેનું માથું મારા ખભા પર ઢાળી દે. હું તેના માથા પર થોડી ક્ષણો વહાલપૂર્વક મારો હાથ પસવારતો રહું.